ང་རང་ཚོ་རྒྱ་གར་ལ་འབྱོར་ནས་བཙན་བྱོལ་བ་ཆགས་པའི་ལས་ཀ་དང་པོ་ཤེས་ཡོན་དང༌།གཞིས་ཆགས་ཀྱི་ལས་ཀ་གཉིས་པོ་དེ་གལ་ཆེ་ཤོས་སུ་བརྩིས་ནས་སློབ་གྲྭའི་ལས་ཀ་འདི་དག་ད་ལྟ་བར་ཕལ་ཆེར་ཡག་ཐག་ཆོད་བྱུང་ཡོད།སྔར་མེད་གཞི་རྩ་ཚུགས་པ་རེད།ད་དུང་ང་ཚོས་གཞི་རྩ་ཚུགས་ཡོད་སྙམ་སྟེ་ཆོག་ཤེས་བྱས་པས་མི་འགྲིགས་པར་མིང་དོན་གཉིས་མཚུངས་ཀྱི་གནས་ཚད་ལོངས་པ་བཟོ་དགོས།དེ་སྐོར་སྐད་ཆ་ཚར་གཅིག་གཉིས་བཤད་པས་འགྲིགས་ཐབས་ཡོད་པ་མ་རེད།ཁྱེད་རང་ཚོ་ལས་ཀ་བྱེད་མཁན་དང༌།དེ་བཞིན་སློབ་གྲྭ་སོ་སོའི་ནང་ལས་ཀ་བྱེད་མཁན་ཚང་མས་སེམས་ཤུགས་བསྐྱེད་དེ་ལོ་དང་ཟླ་བ་སྦྲེལ་ནས་དོན་དག་འགྲུབ་པ་ཞིག་བསམ་བློ་གཏོང་དགོས།ལོ་སྦྲེལ་ནས་ཡར་རྒྱས་གཏོང་དགོས་པ་ཞིག་ཡིན་སྟབས་དཀའ་ངལ་ཏན་ཏན་ཡོང་གི་ཡོད་ཀྱང།ཚང་མས་སྔར་བཞིན་སེམས་ཤུགས་མ་ཆག་པར་ཡག་པོ་བྱེད་དགོས།